CELEX: 62011TN0340
Language: lv
Date: 2011-06-23 00:00:00
Title: Lieta T-340/11: Prasība, kas celta 2011. gada 23. jūnijā — Régie Networks un NRJ Global /Komisija

24.9.2011   
            
            
               LV
            
            
               Eiropas Savienības Oficiālais Vēstnesis
            
            
               C 282/25
            
         Prasība, kas celta 2011. gada 23. jūnijā — Régie Networks un NRJ Global/Komisija
   (Lieta T-340/11)
   2011/C 282/53
   Tiesvedības valoda — franču
   
      Lietas dalībnieki
   
   
      Prasītāji: Régie Networks (Liona, Francija) un NRJ Global (Parīze, Francija) (pārstāvji — B. Geneste un C. Vannini, avocats)
   
      Atbildētāja: Eiropas Komisija
   
      Prasījumi
   
   Prasītāju prasījumi Vispārējai tiesai ir šādi:
   
               —
            
            
               konstatēt Eiropas Savienības atbildību, ka izriet no:
               
                           —
                        
                        
                           Eiropas Komisijas 1997. gada 10. novembra lēmuma par valsts atbalstu Nr. 679/97 prettiesiskuma,
                        
                     
                           —
                        
                        
                           Komisijas bezdarbības pēc tam, kad tika konstatēts šis prettiesiskums, ko apliecina Francijas valsts iestādēm 2003. gada 8. maijā adresētā vēstule;
                        
                     
         
               —
            
            
               piespriest Eiropas Komisijai atlīdzināt visu kaitējumu, kas prasītājiem ir radies dēļ prasības pieteikumā norādītajām kļūdām, kur kaitējums aptver:
               
                           —
                        
                        
                           iekasēto nodokļa summu par laikposmu no 1998. gada 1. janvāra līdz 2000. gada 31. decembrim,
                        
                     
                           —
                        
                        
                           honorārus, kas samaksāti tiesas procesa laikā, kas tika uzsākts nolūkā saņemt iekasēto nodokli par laikposmu no 2001. gada 1. janvāra līdz 2002. gada 31. decembrim,
                        
                     
                           —
                        
                        
                           honorārus, kas samaksāti šī tiesas procesa ietvaros;
                        
                     
         
               —
            
            
               piespriest Komisijai atlīdzināt tiesāšanās izdevumus.
            
         
      Pamati un galvenie argumenti
   
   Prasības pamatošanai prasītāji izvirza divus pamatus.
   
               1)
            
            
               Ar pirmo pamatu tiek apgalvots, ka ir pieļauta kļūda, kas ir radusies Komisijas 1997. gada 10. novembra lēmuma prettiesiskuma dēļ. Komisija, izvērtējot atbalsta shēmu radio apraidei 1997. gadā, atzina, ka tā ir saderīga ar Līguma noteikumiem, tomēr neizvērtējot šīs atbalsta shēmas finansēšanas veidu, lai gan tai tas bija jādara atbilstoši Tiesas iedibinātai judikatūrai šajā jomā, jo šis finansējums bija attiecīgās atbalsta shēmas neatņemama sastāvdaļa. Šādi pieņemtais Komisijas lēmums ir prettiesisks un ir uzskatāms par kļūdu, kas var radīt Eiropas Savienības ārpuslīgumisko atbildību.
            
         
               2)
            
            
               Ar otro pamatu tiek apgalvots, ka ir pārkāpts labas pārvaldības princips, kas izriet no tā, ka Komisija 2003. gadā nav novērsusi tās 1997. gada lēmuma sekas, kas ir radījušas zaudējumus. Komisija sava 1997. gada 10. novembra lēmuma prettiesiskumu konstatēja, vēlākais, 2003. gada 8. maijā, dienā, kad tā Francijas valsts iestādēm nosūtīja vēstuli, norādot, ka radio apraides atbalsta shēmas finansēšanas noteikumi, kas pēdējo reizi tika apstiprināti ar 1997. gada 10. novembra lēmumu, ir pretrunā Līguma noteikumiem. Tomēr Komisija nav veikusi nekādus pasākumus konstatētā prettiesiskuma novēršanai. Ar šādu pamatojumu prasītāji uzskata, ka Komisijas bezdarbība, nenovēršot sava 1997. gadā pieņemtā prettiesiskā lēmuma sekas, kas rada zaudējumus, ir pretrunā labas pārvaldības principam, kas ir Eiropas Savienības vispārējais tiesību princips, un tādējādi var radīt Savienības atbildību.